Grupul Sogefi este întemeiat în 1980 şi listat la bursa din Milano, fiind un furnizor mondial de design şi componente de suspensie flezxibilă şi sisteme de filtrare aerisire şi răcire atât pentru echipamentele originale, cât şi pentru canalele ulterioare.

„Clienţii noştri principali sunt Renault Nissan, Daimler, Nissan, BMW, VW, Peugeot Citroen, Ford, Toyota. Grupul are 36 de filiale, 4 centre de cercetare şi dezvoltare cu o cifră de afaceri de 1,67 miliarde de euro în 2017. Acum un an am hotărât să ne extindem operaţiunmile suspensii în Europa de Est investind peste 50 milioane de euro”, a declarat Pasquale Colicchia, reprezentantul grupului Sogefi.

Sogefi Suspension Eastern Europe a primit luni, din partea Guvernului România, un ajutor de stat în valoare de 104 milioane de lei.

„Am analizat mai multe locaţii şi în cele din urmă ne-am concetrat asupra României datorită poziţiei geostrategiei, a climatului de afaceri foarte competitiv şi a forţei de muncă înalt calificată. Am găsit în parcul industrial din Oradea locaţia ideală cu acces facil la utilităţi, logistică şi o infrastructură adaptabilă. Decizia finală a fost luată, punctul cheie care a favorizat decizia de a veni în România a fost sprijinul guvernamental şi parteneriatul pe care suntem pe cale să îl construim alături de autorităţile române”, a spus Colicchia.

Ajutoare de stat pentru industria auto

Luni au fost înmânate cinci acorduri pentru stimularea investiţiilor cu impact major în economie, prin care, potrivit spuselor premierului Viorica Dăncilă vor fi create peste 3.300 noi locuri de muncă.

„Din cele cinci investiţii, patru sunt în domeniul auto, un sector cu un puternic impact în Produsul Intern Brut şi în sumele colectate la bugetul de stat”, a spus Dăncilă.

Au primit ajutoare:





Automobile DACIA S.A. - Proiectul de investiţii vizează extinderea capacităţii de producţie vehicule a Automobile Dacia SA, în vederea creşterii producţiei, pentru a răspunde cererii în creştere a pieţei de autovehicule, iar valoarea ajutorului de stat aprobat este de 115,8 milioane de lei

SWOBODA Sibiu SRL - Proiectul de investiţii vizează extinderea capacităţii de producţie pentru senzori în industria auto, iar valoarea ajutorului de stat aprobat este de 17 milioane de lei

SOGEFI SUSPENSIONS EASTERN EUROPE S.R.L. - Proiectul de investiţii vizează înfiinţarea unei fabrici pentru producerea de componente pentru sistemul de suspensii auto, iar valoarea ajutorului de stat aprobat este de 104 milioane de lei

OMNIA EUROPE S.A. - Proiectul vizează investiţia de tip greenfield pentru producţia de amidon, maltodextrină, gluten, gluten furajer şi germeni de porumb, iar valoarea ajutorului de stat aprobat este de 80,5 milioane de lei

MARTUR AUTOMOTIVE SEATING AND INTERIORS S.R.L. - Proiectul vizează extinderea capacităţii unităţii, în vederea fabricării de componente scaune auto şi scaune auto asamblate, iar valoarea ajutorului de stat aprobat este de 41,3 milioane de lei.

Ministerul Finanţelor a suplimentat cu peste 1 miliard de lei bugetul schemei de ajutor de stat, în cadrul celei de a doua rectificări bugetare din acest an. Astfel, bugetul total în 2018 alocat schemei de ajutor de stat instituită prin H.G. 807/2014 a depăşit 1,6 miliarde de lei.